[{"text_idx": "#000000", "text": "Ta\u0302n mawr yng nghanol tref Llangefni"}, {"text_idx": "#000001", "text": "Cafodd y gwasanaethau brys eu galw i da\u0302n mawr yng nghanol tref Llangefni ddydd Mawrth, ac mae Heddlu Gogledd Cymru wedi gofyn i deithwyr osgoi canol y dref am y tro."}, {"text_idx": "#000002", "text": "Roedd y ta\u0302n mewn adeilad ar Stryd yr Eglwys yn y dref."}, {"text_idx": "#000003", "text": "Roedd pobl wedi gorfod gadael adeiladau cyfagos tra bod y gwasanaethau brys yn ceisio rheoli'r ta\u0302n. Mae'r ta\u0302n bellach dan reolaeth."}, {"text_idx": "#000004", "text": "Yn o\u0302l Keith Thomas, sy'n berchen ar siop gigydd drws nesaf i'r adeilad aeth ar da\u0302n, cafodd siop sglodion ei difrodi'n wael yn y digwyddiad."}, {"text_idx": "#000005", "text": "Cafodd staff y siop sglodion eu hebrwng allan o'r adeilad, ynghy\u0302d a\u0302 phobl mewn nifer o fusnesau eraill, meddai."}, {"text_idx": "#000006", "text": "Dywedodd fod llawer o fw\u0302g wedi codi, ag efallai fod busnesau eraill, gan gynnwys ei siop ei hun, wedi eu difrodi ond roedd yn anodd mesur y difrod ar hyn o bryd."}, {"text_idx": "#000007", "text": "\"Mae'r siop sglodion wedi ei difrodi'n llwyr\", meddai. \"Mae na gymaint o fw\u0302g wedi bod mae'n anodd iawn i ni ddweud beth yw'r difrod i fy siop.\""}, {"text_idx": "#000008", "text": "Dywedodd Andrew Hughes, perchennog siop Tlysau yn y dref, fod y ta\u0302n wedi dechrau am 10:05."}, {"text_idx": "#000009", "text": "Roedd yn credu fod perchenog y siop sglodion aeth ar da\u0302n wedi dianc yn ddi-anaf ond ei fod wedi dychryn."}, {"text_idx": "#000010", "text": "\"Roedd y siop yn wenfflam, does dim byd ar o\u0302l\", meddai Mr Hughes."}, {"text_idx": "#000011", "text": "\"Mae'r stryd ar gau ac mae'r gwasanaeth ta\u0302n yma, yn pwmpio dw\u0302r iddi.\""}, {"text_idx": "#000012", "text": "Dywedodd Mr Hughes nad oedd y siop yn agor tan 11:00 fel arfer felly doedd na ddim cwsmeriaid ynddi ar y pryd."}, {"text_idx": "#000013", "text": "\"Fe nes i weld y ffenestri yn cael eu chwythu am allan. Roeddwn i 100 o latheni i ffwrdd ac fe wnes i deimlo'r gwres."}, {"text_idx": "#000014", "text": "\"Fe aeth y pechennog allan. Roedd yn iawn ond wedi dychryn yn ofnadwy ac wedi ei ypsetio gan fod ei fusnes wedi mynd.\""}, {"text_idx": "#000015", "text": "Dywedodd Beth Rowlands o swyddfa Gwerthwyr Tai Dafydd Hardy sydd gerllaw lleoliad y ta\u0302n: \"Roedd na fw\u0302g trwchus du ar hyd Llangefni am yr awr ddiwethaf. Roedd yn diffodd am ryw 20 munud nes daeth y gwasanaeth ta\u0302n.\""}, {"text_idx": "#000016", "text": "Dywedodd Ian Williams o Wasanaeth Ta\u0302n ag Achub y Gogledd fod diffoddwyr ta\u0302n wedi eu galw i adeilad ar Stryd yr Eglwys am 10:30 fore dydd Mawrth. Roedd y ta\u0302n wedi cydio ar lawr gwaelod siop sglodion Y Ddwylan cyn ymledu i loriau eraill yn yr adeilad."}, {"text_idx": "#000017", "text": "Wrth ymateb i bryderon fod y gwasanaeth ta\u0302n wedi cymryd bron i hanner awr i gyrraedd y digwyddiad, dywedodd Mr Williams eu bod wedi derbyn yr alwad am 10:30 a'u bod yn y lleoliad ar o\u0302l 19 munud."}, {"text_idx": "#000018", "text": "Cafodd dau o griwiau ta\u0302n o Fangor, un criw ta\u0302n o Borthaethwy, a chriw ta\u0302n o Rosneigr eu galw."}, {"text_idx": "#000019", "text": "Nid oes unrhyw adroddiadau fod neb wedi ei anafu."}, {"text_idx": "#000020", "text": "Prif StraeonBangor: Miloedd yn gorymdeithio dros Gymru annibynnolCyhoeddwyd10 awr yn o\u0302lAnafiadau difrifol i ddwy, 11, ar o\u0302l gwrthdrawiadCyhoeddwyd9 awr yn o\u0302l'Mewn ac allan o'r ysbyty gydag haint dw\u0302r cronig'Cyhoeddwyd17 awr yn o\u0302l"}, {"text_idx": "#000022", "text": "Anafiadau difrifol i ddwy, 11, ar o\u0302l gwrthdrawiad"}, {"text_idx": "#000023", "text": "'Mewn ac allan o'r ysbyty gydag haint dw\u0302r cronig'"}, {"text_idx": "#000030", "text": "Pa ochr i'r ffens? Portread artist dur o'r byd wedi Brexit"}]